CELEX: 32010D0642
Language: bg
Date: 2010-10-25 00:00:00
Title: 2010/642/ЕС: Решение на Комисията от 25 октомври 2010 година за даване на разрешение за метод за класификация на кланични трупове на свине в Гърция (нотифицирано под номер C(2010) 7230)

26.10.2010   
            
            
               BG
            
            
               Официален вестник на Европейския съюз
            
            
               L 280/60
            
         РЕШЕНИЕ НА КОМИСИЯТА
   от 25 октомври 2010 година
   за даване на разрешение за метод за класификация на кланични трупове на свине в Гърция
   (нотифицирано под номер C(2010) 7230)
   (само текстът на гръцки език е автентичен)
   (2010/642/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква м) във връзка с член 4 от него,
   като има предвид, че:
   
               (1)
            
            
               Буква Б, точка IV, параграф 1 от приложение V към Регламент (ЕО) № 1234/2007 предвижда, че за класифицирането на кланичните трупове на свинете съдържанието на постно месо в кланичния труп се определя чрез методи на категоризиране, разрешени от Комисията, като това могат да са единствено статистически доказани методи за оценка, които почиват на физическо измерване на една или повече анатомични части на кланичния труп на свиня. Разрешаването на един или друг метод за категоризиране зависи от неговото съответствие на максимално допустимата статистическа грешка при оценката. Допустимата грешка е определена в член 23, параграф 3 от Регламент (ЕО) № 1249/2008 на Комисията от 10 декември 2008 година за установяване на подробни правила за прилагане на скалите на Общността за класификация на кланични трупове на говеда, свине и овце и за отчитане на цените, свързани с тях (2).
            
         
               (2)
            
            
               Гърция отправи искане до Комисията за разрешаване на метод за класифициране на одрани кланични трупове на свине. В част първа от протокола, предвиден в член 23, параграф 4 от Регламент (ЕО) № 1249/2008, Гърция представи подробно описание на уеднаквения начин на одиране на труповете, а резултатите от пробното разрязване бяха представени във втората част на протокола. Двата протокола бяха представени на останалите държави-членки в рамките на Управителния комитет на общата организация на пазара на земеделски продукти през 2008 г., 2009 г. и 2010 г.
            
         
               (3)
            
            
               След разглеждане на тази молба бе установено, че условията за разрешаване на този метод за класификация са изпълнени. Следователно този метод за класификация следва да бъде разрешен на Гърция.
            
         
               (4)
            
            
               В съответствие с втора алинея от буква Б, точка III от приложение V към Регламент (ЕО) № 1234/2007 на държавите-членки може да се даде възможност да предвидят представяне на кланични трупове от свине, различно от стандартното представяне, определено в параграф първи от същата точка, inter alia, когато утвърдената на тяхна територия търговска практика се различава от стандартното представяне.
            
         
               (5)
            
            
               Гърция посочи пред Комисията, че в някои кланици в Гърция търговската практика изисква и отстраняване на кожата от кланичните трупове на свине, в допълнение към отстраняването на езика, четината, копитата, половите органи, салото, бъбреците и диафрагмата, както се изисква в посочения параграф първи. Следователно въпросното представяне, което се различава от стандартното представяне, следва да бъде разрешено на Гърция.
            
         
               (6)
            
            
               Промяна на уредите или на методите за класификация може да се разреши единствено чрез ново решение на Комисията, прието с оглед на придобития опит. В такъв случай настоящото разрешение може да бъде отменено.
            
         
               (7)
            
            
               Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
            
         ПРИЕ НАСТОЯЩОТО РЕШЕНИЕ:
   Член 1
   В съответствие с буква Б, точка IV, параграф 1 от приложение V към Регламент (ЕО) № 1234/2007 се разрешава използването на следния метод за категоризиране на одрани кланични трупове на свине в Гърция: уредът „Hennessy Grading Probe (HGP 4)“ и съответните методи за оценка, подробности за които се съдържат в приложението.
   Член 2
   Независимо от стандартното представяне, предвидено в първата алинея на буква Б, точка III от приложение V към Регламент (ЕО) № 1234/2007, кланичните трупове на свине в Гърция могат да бъдат одирани по уеднаквен начин, преди да бъдат претегляни и категоризирани. С оглед определянето на съпоставими котировки на кланичните трупове на свине, установеното тегло на топлия кланичен труп се коригира по следната формула:
   кланично тегло на топъл труп = 1,05232 × тегло на одрания кланичен труп
   Член 3
   Промени на уредите и на методите за оценка не са разрешени.
   Член 4
   Адресат на настоящото решение е Република Гърция.
   
      Съставено в Брюксел на 25 октомври 2010 година.
      
         
            За Комисията
         
         Dacian CIOLOŞ
         
            Член на Комисията
         
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 337, 16.12.2008 г., стр. 3.
   
      ПРИЛОЖЕНИЕ
      
         МЕТОД ЗА КАТЕГОРИЗИРАНЕ НА КЛАНИЧНИ ТРУПОВЕ НА СВИНЕ В ГЪРЦИЯ
      
      
                  1.
               
               
                  Категоризирането на кланични трупове на свине се извършва с уреда „Hennessy Grading Probe (HGP 4)“.
               
            
                  2.
               
               
                  Уредът е екипиран със сонда с диаметър от 5,95 милиметра (и 6,3 милиметра на нивото на острието на върха на сондата), съдържаща фотодиод (Siemens LED от вида LYU 260-ЕО) и детектор на светлина от вида Silonex SLCD-61N1, и е с оперативно разстояние на измерване между 0 и 120 милиметра. Резултатите от измерванията се трансформират в съдържание на постно месо директно чрез HGP 4 или чрез компютър, свързан с него.
               
            
                  3.
               
               
                  Съдържанието на постно месо в кланичните трупове се изчислява по следната формула:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  където:
                  
                              Ŷ
                           
                           
                              =
                           
                           
                              установено процентно съдържание на постно месо в кланичния труп,
                           
                        
                              Χ1
                              
                           
                           
                              =
                           
                           
                              дебелината на сланината на гърба (без кожата) в милиметри, измерена на 8 cm от разреза на трупа на нивото на последното ребро,
                           
                        
                              Χ2
                              
                           
                           
                              =
                           
                           
                              дебелината на сланината на гърба (без кожата) в милиметри, измерена на 6 cm от разреза на трупа между последните 3-то и 4-то ребра,
                           
                        
                              Χ3
                              
                           
                           
                              =
                           
                           
                              дебелината на гръбния мускул в милиметри, измерена по същото време и на същото място като X2.
                           
                        Тази формула се отнася до кланични трупове с тегло между 60 и 120 килограма.